**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. тачка 12. Устава Републике Србије, којим се утврђује да Република Србија између осталог, уређује и организацију и коришћење простора.

**II. РАЗЛОЗИ ЗА ДОНОШЕЊЕ ЗАКОНА**

Политика националне безбедности представља део укупне државне политике и спроводи се кроз усклађен програм мера и активности које држава предузима ради достизања циљева политике националне безбедности. Њеном реализацијом стварају се претпоставке за политички, економски, социјални, културни и укупни друштвени развој Републике Србије.

            Имајући у виду значај и одговорност посла који припадници снага безбедности обављају и њихов значај за безбедност читаве државе, као и лица која су у ранијим ратним дејствима дала значајан допринос безбедности, одбрани суверенитета, независности и територијалној целокупности државе, а полазећи од тога да је највећи број нерешених стамбених потреба запослених у државним органима, управо међу припадницима снага безбедности, који деценијама нису успели да трајно реше своје стамбено питање, одлучено је да се исто системски реши у циљу решавања стамбених потреба, неопходна је измена Закона о посебним условима за реализацију пројекта изградње станова за припаднике снага безбедности (у даљем тексту: Закон).

             Такође, у децембру 2017. године, одржан је први састанак Владине комисије за припрему Предлога програма изградње станова за припаднике снага безбедности. Владина комисија је формирана на основу предлога Савета за националну безбедност са седнице одржане 16. новембра 2011. године и Закључка Владе од 20. новембра 2017. године. Такође, у циљу ефикаснијег спровођења пројекта, дана 4. октобра 2018. године, Закључком Владе 05 Број: 02-9413/2018 образована је Комисија за координацију активности у изградњи станова за припаднике служби безбедности.

             Један од закључака Владине комисије је да је, ради сврсисходније реализације пројекта, потребно изменити Закон на начин да се другачије пропише максимална спратност објеката, који се граде у сврху реализације пројекта, из разлога што су приликом реализације 1А фазе пројекта примећена ограничења у техничким и технолошким решењима, која могу бити отклоњена. Из тог разлога предлаже се измена Закона како би се могло пројектовати и извести технички најповољније решење према датој локацији и важећој планској документацији за конкретну локацију.

             Имајући у виду одредбе Устава Републике Србије правно је могуће доношење посебног закона, којим би реализација пројекта била уређена на делимично другачији начин од општих прописа, а без нарушавања основних принципа прописаних другим законима и законитости. Напомене ради, при реализацији других значајних пројеката за Републику Србију, већ се приступало оваквим и сличним решењима (Пројекат „Београд на води”). Са аспекта уставности, доношење оваквог закона, који је по својој правној природи lex specialis у односу на друге законе, је могуће будући да је ово пројекат од значаја за националну безбедност Републике Србије, а притом се доношењем истог није одступило од основног уставног начела о заштити имовине, које је прописано чланом 58. Устава Републике Србије.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога законао измени Закона о посебним условима за реализацију пројекта изградње станова за припаднике снага безбедности (у даљем тексту: Предлог закона), измењен је члан 14. став 1. Закона и прописана је виша максимална спратност објекта.

Чланом 2. Предлога закона прописан је надзор над применом одредаба овог закона.

Чланом 3. Предлога закона прописано је окончање започетих поступака.

Чланом 4. Предлога закона прописано је ступање на снагу овог закона.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

За спровођење овог закона нису потребна додатна финансијска средства из буџета Републике Србије.

**V. РАЗЛОЗИ ЗБОГ КОЈИХ СЕ ПРЕДЛАЖЕ ДА ОВАЈ ЗАКОН СТУПИ НА СНАГУ НАРЕДНОГ ДАНА** **ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Предлаже се да овај закон ступи на снагу наредног дана од дана објављивања у „Службеном гласнику Републике Србије”, будући да за то постоје нарочито оправдани разлози који се огледају у неопходности да овај закон што пре ступи на снагу, како би се предложене измене што пре примењивале приликом реализације Пројекта изградње станова за припаднике снага безбедности.